कहा- भाजपा के पास उम्मीदवार नहीं, क्या नरेंद्र मोदी 200 सीट पर चुनाव लड़ेंगे?
Rajasthan Chief Minister Ashok Gehlot Exclusive Interview On Dainik Bhaskar. राजस्थान के सीएम अशोक गहलोत कर्नाटक में चुनाव प्रचार कर रहे हैं। इस दौरान उन्होंने भास्कर से खास बात की। उन्होंने सचिन पायलट से लेकर बीजेपी पर अपनी बात रखी।
राजस्थान के सीएम अशोक गहलोत कर्नाटक में चुनाव प्रचार कर रहे हैं। इस दौरान उन्होंने भास्कर से खास बात की। उन्होंने सचिन पायलट से लेकर बीजेपी पर अपनी बात रखी।
पायलट के सवाल पर गहलोत ने कहा- सबको अपना-अपना काम करने दो। मेरा यही मानना है कि जो भी सच्चाई है, वह सबके सामने आ जाएगी।
मैं तो सिर्फ आम जनता को महंगाई से राहत देने के काम में लगा हुआ हूं। कौन क्या कर रहा है, वह अपना काम करें।
वहीं, सरकार में फूट के सवाल पर गहलोत ने कहा- प्रॉब्लम हर पॉलिटिकल पार्टी में हर जगह होती है। हम तो सिर्फ महंगाई राहत में लगे हुए हैं।
जनता हमारी योजनाओं से खुश है, इसलिए मुझे लगता है कि इस बार पब्लिक हमारी सरकार रिपीट करने के मूड में है।
पढ़िए दैनिक भास्कर से मुख्यमंत्री अशोक गहलोत की खास बातचीत...
सवाल- कर्नाटक में आपने कांग्रेस के लिए प्रचार किया है। क्या यहां कांग्रेस की सरकार बना पाएगी?
जवाब- कर्नाटक में इस बार कांग्रेस की जीत होगी, क्योंकि बहुत भयंकर सरकार विरोधी लहर यहां चल रही है। बीजेपी की सरकार ने भयंकर भ्रष्टाचार किया है।
यहां 40% प्रतिशत कमीशन पर जुमला बन गया है। गवर्नेंस के नाम पर कोई काम नहीं हुआ है। कर्नाटक में बीजेपी के नेता 17 कांग्रेसी और जेडीएस के नेताओं को तोड़ कर ले गए थे। वह लोग खुद भ्रष्टाचारी थे, इसलिए हॉर्स ट्रेडिंग हुई।
इसे लेकर बीजेपी में भी काफी नाराजगी थी, फिर भी उन लोगों को विधानसभा चुनाव में मौका दिया है। इसकी वजह से भाजपा की स्थिति इस बार ठीक नहीं है।
पब्लिक में भी सरकार के प्रति आक्रोश है, क्योंकि जनता के लिए इस बार सरकार ने कोई काम नहीं किया है।
सवाल- राजस्थान में चुनावी साल के दौरान महंगाई राहत कैंप शुरू हुआ है। क्या इसका फायदा मिलेगा?
जवाब- राजस्थान में महंगाई राहत कैंप के माध्यम से जो भी व्यक्ति सरकारी योजनाओं के लिए योग्य है, वह उसका सीधा फायदा उठा सकेगा।
प्रदेश में अब तक एक करोड़ 73 लाख से ज्यादा गारंटी कार्ड बन चुके हैं। 38 लाख परिवार कैंप में पहुंच चुके हैं। दरअसल, सरकार काफी अच्छी-अच्छी योजनाएं चलाती हैं। हम उसका कितना भी प्रचार करें, लेकिन लोगों तक उसकी जानकारी नहीं पहुंच पाती है।
इस वजह से हमने महंगाई राहत कैंप की शुरुआत की है। जहां सभी सरकारी योजनाओं की जानकारी उन्हें गारंटी कार्ड के माध्यम से एक साथ मिल सकेगी।
मैं राजस्थान के एक कैंप का निरीक्षण करने पहुंचा था। जहां मुझे एक लड़का मिला। वह सिर्फ एक योजना का लाभ लेने के लिए कैंप में आया था, जबकि उसे सरकार द्वारा 5 से 6 योजनाओं का लाभ दिया जा रहा था।
इसकी जानकारी उसे कैंप में आने के बाद ही मिल सकी। ऐसे हजारों लोग हैं, जिन्हें मिल रही सुविधाओं की जानकारी उन्हें नहीं है। इसलिए हमने हर व्यक्ति तक सरकारी योजनाएं पहुंचाने के लिए महंगाई राहत कैंप की शुरुआत की है।
सवाल- क्या राजस्थान में कांग्रेस की सरकार रिपीट होगी। कांग्रेस को महंगाई राहत कैंप का फायदा मिलेगा?
जवाब- राजस्थान में सरकार रिपीट होने के पूरे चांस हैं। मुझे पब्लिक का मूड सरकार रिपीट करने का ही लग रहा है। वैसे भी पब्लिक माई बाप होती है, फैसला वही करती है।
हमने राजस्थान में 5 साल तक कई सरकारी स्कीम चलाई है। सिर्फ चुनावी साल में उन्हें शुरू नहीं किया। सभी MLA खुश हैं, कहते हैं कि हमारे क्षेत्र में काम चल रहे हैं।
सवाल- बीजेपी सरकार पर चुनावी साल में रेवड़ियां बांटने का आरोप लगा रही है। क्या यह सही है?
जवाब- बीजेपी वाले बहुत ज्यादा घबरा गए हैं, इसलिए इस तरह की बातें कर रहे हैं। उनके पास इस बार कोई उम्मीदवार तक नहीं है।
उनके नेता बार-बार कह रहे हैं कि मोदी जी के नाम पर चुनाव लड़ेंगे। तो क्या नरेंद्र मोदी जी राजस्थान की 200 विधानसभा क्षेत्रों में बीजेपी के उम्मीदवार होंगे?
इसलिए लोग भी अब समझ गए हैं कि बीजेपी के नेता सिर्फ गुमराह कर रहे हैं। पब्लिक में जहां भी हम दौरे करने जाते हैं, वहां युवा हो या फिर बुजुर्ग, सड़कों पर मीटिंग में आकर हमें रेस्पांस दे रहे हैं। इससे साफ जाहिर होता है कि राजस्थान की जनता इस बार कांग्रेस की सरकार को रिपीट करने के मूड में है।
सवाल- विपक्ष का आरोप है कि कांग्रेस पार्टी में भी फूट है, सचिन पायलट और आप में नहीं बन रही। कांग्रेस के दूसरे नेता भी खुलकर बगावत कर रहे हैं?
जवाब- यह प्रॉब्लम हर पॉलिटिकल पार्टी में हर जगह होती है। हम तो सिर्फ महंगाई राहत में लगे हुए हैं। महंगाई राहत और पब्लिक वेलफेयर ही मेरा एजेंडा है।
कौन क्या कर रहा है, मैं उन सभी लोगों से यही अपील करूंगा कि आप हर वो काम करें जिससे कांग्रेस पार्टी को मजबूती मिले। कांग्रेस पार्टी के नेताओं ने देश के लिए त्याग, बलिदान किया है।
इंदिरा गांधी से लेकर राजीव गांधी तक शहीद हो गए। आजादी के आंदोलन में काफी लोग जेल में बंद रहे। अब केंद्र में ऐसे लोग आ गए हैं, जिनका लोकतंत्र तक में यकीन नहीं है, इसलिए हमें फिलहाल सिर्फ कांग्रेस को मजबूत करने के लिए काम करना चाहिए, क्योंकि कांग्रेस ही इस देश की एक मात्र ऐसी पार्टी है। जो देशभर के हर कोने और गांव में है।
सवाल- आप जनता को राहत देने का काम कर रहे हैं, लेकिन सचिन पायलट भ्रष्टाचार के आरोप लगाते हैं। आपको नहीं लगता इससे जनता में गलत मैसेज आ रहा है?
जवाब- सबको अपना-अपना काम करने दो। मेरा यही मानना है कि जो भी सच्चाई है, वह सबके सामने आ जाएगी। मैं तो सिर्फ आम जनता को महंगाई से राहत देने के काम में लगा हुआ हूं। कौन क्या कर रहा है, वह अपना काम करें।
ये भी पढ़ें....
सबसे तेज वंदेभारत यात्रियों का टाइम क्यों नहीं बचा पाई?:राजस्थान में वंदे भारत की 50% से ज्यादा सीटें खाली, पढ़ें- 3 बड़ी वजह
पॉलिटिकल दबाव में जयपुर के बजाय अजमेर से दिल्ली कैंट के लिए शुरू की गई राजस्थान की पहली वंदे भारत ट्रेन उम्मीदों पर खरी नहीं उतर रही है। PM नरेंद्र मोदी द्वारा इसका उद्घाटन किए जाने के बाद पहले दो सप्ताह की बात करें तो 13 से 25 अप्रैल (बुधवार छोड़कर) तक दिल्ली कैंट जाते समय ट्रेन में 48.58 फीसदी सीटें ही फुल रही। (पूरी खबर पढ़ें)